b'\n_START_ARTICLE_\nSuho\n_START_SECTION_\nVarhaiset vaiheet\n_START_PARAGRAPH_\nKim syntyi Soulissa, Korean tasavallassa 22. toukokuuta vuonna 1991. Ollessaan 16-vuotias h\xc3\xa4n hakeutui harjoittelijaksi tuotantoyhti\xc3\xb6 SM Entertainmentiin ja debytoi K-pop-yhtye Exon j\xc3\xa4senen\xc3\xa4 kuusi vuotta my\xc3\xb6hemmin.\n_START_SECTION_\nExo\n_START_PARAGRAPH_\nKim julkistettiin Exon kymmenenten\xc3\xa4 j\xc3\xa4senen\xc3\xa4 virallisesti 15. helmikuuta 2012, ja yhtye debytoi saman vuoden huhtikuussa. H\xc3\xa4n kuuluu yhtyeen koreankieliseen puolikkaaseen (Exo-K), ja h\xc3\xa4nen koreankielinen artistinimens\xc3\xa4 Suho tarkoittaa "suojelijaa". H\xc3\xa4nen roolinsa yhtyeess\xc3\xa4 on johtaja.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nTammikuussa 2015 Kim esiintyi SM Entertainmentin musikaalissa School OZ yhdess\xc3\xa4 levy-yhti\xc3\xb6n j\xc3\xa4senten Changminin, Keyn, Lunan, Xiuminin ja Seulgin kanssa. Lokakuussa 2015 Kim teki elokuvadebyyttins\xc3\xa4 esitt\xc3\xa4m\xc3\xa4ll\xc3\xa4 yht\xc3\xa4 p\xc3\xa4\xc3\xa4rooleista indie-elokuvassa One Way Trip._NEWLINE_Kim on lis\xc3\xa4ksi n\xc3\xa4ytellyt nettidraamassa How Are You Bread, joka julkaistiin vuonna 2017. Samana vuonna Kim n\xc3\xa4ytteli p\xc3\xa4\xc3\xa4roolia MBC:n draama-spesiaalissa The Universe\'s Star, joka kuului draamatrilogiaan Three Color Fantasy. Kim on tehnyt my\xc3\xb6s \xc3\xa4\xc3\xa4niroolin koreankieliseen versioon elokuvasta Joulupukkia pelastamassa.\n_START_SECTION_\nMuuta\n_START_PARAGRAPH_\nHelmikuussa 2014 Kimist\xc3\xa4 tuli SBS:n viikoittaisen Inkigayo-musiikkiohjelman vakituinen juontaja yhdess\xc3\xa4 Exon toisen j\xc3\xa4senen, Baekhyunin, ZE:A:n j\xc3\xa4senen Kwangheen ja n\xc3\xa4yttelij\xc3\xa4 Lee Yubin kanssa. Kim ja Baekhyun kuitenkin lopettivat juontamisen Inkigayossa marraskuussa 2014 keskitty\xc3\xa4kseen Exon toisen studioalbumin julkaisuun._NEWLINE_Huhtikuussa 2015 Kim osallistui yhdess\xc3\xa4 Infiniten Sunggyun, CNBLUE:n Jonghyunin, Super Juniorin Kyuhyunin ja SHINeen Minhon kanssa KBS:n varietee-ohjelmaan Fluttering India._NEWLINE_Hein\xc3\xa4kuussa 2016 Kim ja Exon toinen j\xc3\xa4sen Chen julkaisivat soundtrack-kappaleen "Beautiful Accident" samannimiseen kiinalaiseen elokuvaan. H\xc3\xa4n esitt\xc3\xa4\xc3\xa4 my\xc3\xb6s draamasarjan Starlight tunnuskappaleen.'